b'\n_START_ARTICLE_\nFoie gras\n_START_PARAGRAPH_\nEl foie gras (en occit\xc3\xa0 llenguadoci\xc3\xa0 fetge gras, en occit\xc3\xa0 gasc\xc3\xb3 hitge gras i en franc\xc3\xa8s, foie gras) \xc3\xa9s una especialitat culin\xc3\xa0ria molt apreciada en la gastronomia occitana  feta amb el fetge hipertrofiat d\'una oca o d\'un \xc3\xa0nec que ha estat sobrealimentat. Es fan servir els fetges d\'aquestes aus perqu\xc3\xa8 ja disposen d\'una capacitat natural per a acumular-hi greix que posteriorment utilitzen per a les seves llargues migracions. Per a considerar-se "foie gras", conforme la legislaci\xc3\xb3 europea, s\'han de complir les seg\xc3\xbcents condicions: el fetge d\'aquestes aus han de pesar com a m\xc3\xadnim 250 grams en el cas dels \xc3\xa0necs i 400 grams en el de les oques.\n_START_SECTION_\nAliment pol\xc3\xa8mic\n_START_PARAGRAPH_\nActualment, certes organitzacions de drets animals es mostren contr\xc3\xa0ries al tracte que reben aquests animals per a obtenir el foie gras i altres aliments que s\'obtenen dels \xc3\xa0nids criats amb aquest procediment. A algunes persones, aquesta preparaci\xc3\xb3 els pot semblar repugnant o tab\xc3\xba, atesa no nom\xc3\xa9s a la textura i el gust, sin\xc3\xb3, essencialment, pel m\xc3\xa8tode d\'obtenci\xc3\xb3 i el que representa.\n_START_SECTION_\nGastronomia\n_START_PARAGRAPH_\nEl foie gras \xc3\xa9s una especialitat tradicional occitana que Fran\xc3\xa7a s\'ha apropiat, ha nacionalitzat i ha donat a con\xc3\xa8ixer al m\xc3\xb3n. Considerat com una especialitat refinada, el foie gras es consumeix fred en entrem\xc3\xa8s, sovint en \xc3\xa0pats de festa. Tamb\xc3\xa9 es consumeix calent, ja sigui sol (escalopa de foie gras saltejada) o com a ingredient d\'una recepta m\xc3\xa9s elaborada (canelons Rossini, per exemple). En general se l\'acompanya d\'un vi licor\xc3\xb3s.\n_START_SECTION_\nAltres preparacions\n_START_PARAGRAPH_\nNo s\'ha de confondre amb el pat\xc3\xa9, que tot i que tamb\xc3\xa9 es pot preparar a base de fetge (que a m\xc3\xa9s pot ser de porc, d\'altres animals o fins i tot pot tenir barreges de diversos fetges), s\'aconsegueix de forma diferent. A Occit\xc3\xa0nia, Pa\xc3\xafsos Catalans i altres indrets es fan diversos pat\xc3\xa9s i terrines que, continguin o no fetge, s\xc3\xb3n de molt bona qualitat i molt apreciats; com per exemple les botifarres de fetge, de llengua o d\'altres com el camaiot; o el ventre farcit eivissenc._NEWLINE_A Occit\xc3\xa0nia s\'aprofiten totes les parts de l\'\xc3\xa0nec, no nom\xc3\xa9s el fetge. Aix\xc3\xad doncs, altres productes derivats de l\'\xc3\xa0nec (o de l\'oca, que es tracta de manera similar), s\xc3\xb3n, a m\xc3\xa9s dels diferents pat\xc3\xa9s, el coll farcit, el magret (el pit tallat en un sol tros), les cuixes confitades, els pedrers confitats, les rostes, etc.'